Caral

Caral je najstarije pretkolumbovsko naselje južnoameričkih kultura. Nalazi se u dolini rijeke Supe, u blizini grada Supe (peruanska pokrajina Barranca), oko 200 km od grada Lime. Naselje Caral je pripadalo kulturi Norte Chico (9210. pr. Kr.-1800. pr. Kr.) koja je razvila i najstariju američku civilizaciju oko 3000. pr. Kr. do 1800.pr. Kr. Ovaj, danas tek arheološki lokalitet, pokriva površinu od preko 60 hektara i od 2600. – 2000. pr. Kr. u njemu je živjelo oko 3.000 stanovnika. Iako postoje i drugi gradovi Norte Chico kulture u okolici, koji također polažu pravo na titulu najstarijeg naselja Amerika, Caral je najveći i najistraženiji lokalitet. Zbog toga je upisan na UNESCO-ov popis mjesta svjetske baštine u Americi 2009. godine kao "najstarije središte američkih civilizacija". Povijest Tijekom tisuću godina svog postojanja, Caral je nekoliko puta bio preoblikovan, što se može vidjeti u slojevima svake građevine. U prvom razdoblju (prije 3000. pr. Kr.) postoje dokazi naseljavanja obitaljskih skupina, a u drugom "starom" razdoblju (3000. – 2600. pr. Kr.) nastaje središnja "glavna" zona s trgovima i monumentalnim građevinama, dok se u srednjem razdoblju (2300. – 2100. pr. Kr.) građevine uvećavaju i grade se velike terase, a trgovi se uokviruju četverokutnim pregradama, te se utjecaj kulture širi na jug sve do mjesta El Paraiso u dolini Chillón i na sjever do doline rijeke Santa. Naposljetku, u kasnom razdoblju (2100. – 1800.) javne građevine obnavljaju manjim kamenjem, a naselje se smanjuje. Nakon što je napušten sporadično su ga naselile druge kulture, ali uglavnom na ivicama starog grada i bez narušavanja njegove arhitekture. Prvi put to je bilo oko 1000. pr. Kr. (tzv. Srednje klasično doba andskih kultura), a drugi put između 900. i 1440. godine (tzv. razdoblje država i vojvodstava). Također, kako u gradu nije bilo zlata i srebra, nisu ga prekopavali ni pljačkaši. Nadalje, u blizini grada nisu nikla moderna naselja (osim turističkih ustanova od lokalnih materijala), a središnja dolina rijeke Supe je orijentirana tradicionalnoj poljoprivredi, te je njegov kulturni krajolik velike ljepote nedirnut razvojem. Odlike Iako je pronađeno još 17 sličnih naselja kulture Norte Chico, Caral je ubjedljivo najveće (oko 607 km²) i najistraženije. Caral ima izvrsno sačuvan kompleksni plan s monumentalnim kamenim građevinama, kao što su šest divovskih piramida, umjetne zemljane terase i udubljena kružna dvorišta. Velika piramida (Pirámide Mayor) iz oko 2000. pr. Kr., površine četiri nogometna igrališta, visoka je 18 m i najveća je građevina andskih kultura. Njegov plan, monumentalne građevine i palače elite svjedoče kako je Caral bio obredno središte snažne vjerske ideologije. Također, kipu (sustav čvorova koji su koristile andske civilizacije za zabilježavanje podataka) koji su pronađeni u Caralu svjedoče da je u njemu postojalo složeno i razvijeno društvo. Uz to, izostanak bilo kakvih nalaza oružja i osakaćenih tijela dovodi do zaključka kako se radilo o miroljubivoj kulturi utemeljenoj na trgovini i zabavi. U prilog tomu svjedoči i pronalazak 32 flaute od kostiju kondora i pelikana, te 37 truba od kostiju ljama i jelena. One su pronađene u jednoj od piramida i datirane su u oko 2170. pr. Kr. (+-90 god.). Od ostalih nalaza na lokalitetu ističe se otkriće dječjeg groba u kojemu je beba bila umotana i pokopana s ogrlicom od kamenih perli, ali i pletenih korpi za nošenje kamenja koje su datirane u oko 2627. pr. Kr. Kako niži slojevi lokaliteta još nisu iskopani, postoje pretpostavke kako je on još stariji. Izvori Vanjske poveznice Službena stranica Carala s trodimenzionalnim modelima rekonstruiranih spomenika Caral. Searching the origin of civilisations BBC Learning video 49.03 min. (engl.)